Valentinlyst

Valentinlyst er et boligområde og en tidligere gård i Trondheim kommune. Stedet ligger mellom Tyholt, Strindheim, Brøset og Eberg. Boligområdet består av flere eneboliger og rekkehus, og seks høyblokker. Høyblokkene ble satt opp av TOBB i 1960-årene og er en del av Valentinlyst borettslag.

Gården Valentinlyst ble fradelt Brøset og Blussuvoll mellom 1810 og 1812. Den ble solgt til magasinforvalter og løytnant Marcus Hegge, som oppkalte gården etter sin sønn, Valentin Suhm Hegge. Valentinlyst er blitt utstykket til boliger, og gårdsbygningene ligger i dag inneklemt mellom flere boliger ved Magnus Berrføtts veg.

Valentinlyst senter ligger på Valentinlyst. Senteret ble åpnet den 19. juni 1975 og har i dag et 20-talls butikker. I 2007–2008 ble det bygget en høyblokk på toppen av Valentinlyst senter.

Referanser

Litteratur 

Lerkendal (bydel)
Strøk i Trondheim